Úspech spoločnej rybárskej politiky (ďalej len „SRP“) vo veľkej miere závisí od vykonávania účinného systému kontroly. Účelom opatrení stanovených v nariadení Rady (ES) č. 1224/2009, ktorým sa zriaďuje systém kontroly v celej EÚ na zabezpečenie dodržiavania pravidiel spoločnej politiky v oblasti rybného hospodárstva (ďalej len „nariadenie o kontrole“), je zriadiť systém Únie na kontrolu, inšpekciu a presadzovanie pravidiel založený na globálnom a integrovanom prístupe, a to v súlade so zásadou proporcionality a tak, aby bola jeho správa efektívna z hľadiska nákladov.

Hodnotenie potvrdzuje význam a pridanú hodnotu EÚ nariadenia o kontrole, ktoré je efektívnym nástrojom poskytujúcim jednotný rámec v oblasti kontroly, inšpekcie a presadzovania na zaistenie súladu so SRP. Nariadenie sa považuje za kľúčové aj pri vytváraní rovnakých podmienok pre prevádzkovateľov.

Nariadením o kontrole sa zjednodušil a zracionalizoval predchádzajúci systém kontroly. Napriek existencii iných paralelných nástrojov obsahujúcich kontrolné opatrenia (napr. nariadenie o oprávneniach na rybolov, technické opatrenia a nariadenie o Stredozemnom mori) neboli zistené žiadne osobitné problémy v ich paralelnom vykonávaní. Nariadenie o kontrole je takisto v súlade s inými právnymi predpismi a aktmi týkajúcimi sa rybolovu (napr. nariadením o spoločnej organizácii trhov a nariadením o ENRF). Vďaka tomuto nariadeniu EÚ dodržiava svoje medzinárodné záväzky v oblasti kontroly, najmä umožnením nediskriminačného vykonávania nariadenia o NNN rybolove vo vzťahu k tretím krajinám. Takisto nie je sporný súlad s inými politikami EÚ, ako napr. životné prostredie, námorná oblasť, inovácie (modrý rast), sanitárna, colná a obchodná politika. Napriek tejto konzistentnosti však existujú obavy zainteresovaných strán v súvislosti so súčasnými ustanoveniami týkajúcimi sa kontroly určitých nových povinností stanovených v SRP, ako napríklad povinnosti vylodiť úlovky. Aj nedostatky v súvislosti so sledovateľnosťou môžu brániť v účinnom vykonávaní spoločnej organizácie trhov. Medzi nástrojmi nariadenia o kontrole navyše nie je dostatočná synergia na účinné a efektívne vykonávanie rámcovej smernice o morskej stratégii a novovytvorenej európskej spolupráce pri vykonávaní funkcií pobrežnej stráže.

Pokiaľ ide o účinnosť a efektívnosť, ukázalo sa, že v súvislosti s monitorovaním činností a zvýšením kvality nahlásených údajov o úlovkoch bolo kľúčové zavedenie VMS, ERS a použitie stratégií kontroly založených na riziku. Uznáva sa aj to, že využívaním elektronických systémov na výmenu informácií o rybárstve a štandardných kontrolných postupov sa znížilo administratívne zaťaženie pre prevádzkovateľov, ako aj pre verejné orgány (ďalšie podrobnosti sú uvedené v nasledujúcej časti „Zjednodušenie a zníženie administratívneho zaťaženia“). Zložitosť niektorých pravidiel a nový prístup v porovnaní s predchádzajúcim režimom však viedol k oneskoreniam vo vykonávaní. Vzhľadom na to, že viacero ustanovení nadobudlo účinnosť v priebehu troch rokov od roku 2010, v určitých oblastiach sa až teraz ukazuje rozsah prínosov, ktoré budú v plnom rozsahu zrejmé iba v dlhodobom horizonte. Malo by sa však poznamenať, že hoci niektoré oneskorenia vo vykonávaní nastali z dôvodu času potrebného na technický vývoj (napr. pri zavádzaní nových technológií a IT systémov) alebo na transpozíciu do vnútroštátneho práva, niektoré zainteresované strany poukazujú aj na nedostatok politickej vôle na zabezpečenie včasného vykonávania, pričom členské štáty systematicky zdôrazňovali aj nedostatok ľudských zdrojov.

Nejasnosť niektorých ustanovení, zastarané ustanovenia a flexibilné vykonávanie vo všetkých členských štátoch (napr. výnimky, sankcie) takisto ohrozujú účinnosť a efektívnosť tohto právneho nástroja.

Rovnaké podmienky

Všetky zainteresované strany uviedli, že jednotný, harmonizovaný a globálny systém na kontrolu rybárstva na úrovni EÚ je v rámci rybárskej politiky Únie prioritou. Jedným z pilierov účinného fungovania SRP je zabezpečenie rovnakých podmienok v oblasti kontroly rybolovu medzi členskými štátmi, medzi druhmi rybolovu, medzi rybárskymi flotilami EÚ, ktoré lovia vo vodách EÚ alebo mimo vôd EÚ, ako aj medzi flotilami EÚ a flotilami krajín mimo EÚ, ktoré lovia vo vodách EÚ. Hoci vďaka novému režimu kontrol sa dosiahol značný pokrok, stále existuje priestor na zlepšenie a od členských štátov sa vyžaduje ďalšie angažovanie v záujme zabezpečenia koherentného a jednotného uplatňovania nariadenia v prípade prevádzkovateľov na úrovni EÚ.

Analýza potvrdila, že vypracovanie noriem EÚ, harmonizovaný prístup ku kontrolným činnostiam a spoločné IT platformy na výmenu údajov sú základnými nástrojmi na dosiahnutie rovnakých podmienok pre všetkých. Uznalo sa, že úloha, ktorú zohráva Európska agentúra pre kontrolu rybárstva (EFCA) a Európska komisia pri vytváraní a posilňovaní harmonizovaného a koherentného prístupu, s kompatibilnými systémami na podávanie správ, výmenu údajov a sledovateľnosť produktov rybolovu, je v tejto súvislosti rozhodujúca.

Problémom je sledovateľnosť produktov rybolovu vo všetkých členských štátoch. Zistilo sa síce výrazné zlepšenie vo všetkých členských štátoch, no zatiaľ čo vďaka kontrolám po vylodení sa zvýšila spoľahlivosť a kvalita údajov, naďalej existujú problémy s kontrolou pri prvom predaji a počas prepravy. Kľúčové problémy sú spôsobené stratou sledovateľnosti v týchto dvoch krokoch výrobného reťazca, kde sa zásielky môžu uvádzať na trh bez predbežnej kontroly ich pôvodu. Kontrolné orgány sa domnievajú, že súčasný rámec pre kontrolu váženia a prepravy umožňuje nahlasovanie nesprávnych údajov, pričom v ustanoveniach týkajúcich sa váženia sa zvyčajne prenáša kontrola z vlajkového štátu na pobrežný štát. Zo skúseností vyplýva, že preprava je ideálnym prostriedkom na nahlasovanie nesprávnych údajov o úlovkoch. Ani systém sledovateľnosti v papierovej podobe uvedený v nariadení o kontrole sa nepovažuje za účinný. V dôsledku toho niektoré členské štáty vyvíjajú na dobrovoľnom základe elektronické systémy sledovateľnosti, ale rôzne prístupy prijaté na vnútroštátnej úrovni bránia výmene údajov, krížovej kontrole a potvrdzovaniu. Na druhej strane je potrebné poznamenať, že v niektorých prípadoch sú ťažkosti pri výmene údajov spôsobené neochotou vymieňať si údaje vrátane výmeny údajov medzi členskými štátmi, Komisiou a EFCA.

Viacero prípadov žiadostí o zachovanie dôvernosti by mohlo zároveň predstavovať vážnu prekážku vykonávania iných súvisiacich politík (napr. spolupráca pri vykonávaní funkcií pobrežnej stráže). Okrem toho stále existujú nevyriešené otázky týkajúce sa používania vedeckých údajov na účely kontroly a údajov kontroly na účely riadenia, ktoré treba riešiť v záujme účinného dosahovania cieľov SRP. Z analýzy jasne vyplynulo, že niektoré ustanovenia nariadenia o kontrole a zbere údajov a informácií a ich výmene nie sú dostatočne jasné.

Osobitné pravidlá uplatňované na plavidlá kratšie ako 12 metrov sa nepovažujú za plne vyhovujúce. Kým prevádzkovatelia väčších plavidiel vnímajú výnimky a odchýlky ako nedostatok kontroly a obmedzenie rovnakých podmienok, subjekty pôsobiace v maloobjemovom rybolove vnímajú prísnosť niektorých uložených ustanovení ako neodôvodnené zaťaženie, a to najmä v prípade odvetví, na ktoré mala nedávna hospodárska kríza výrazný nepriaznivý vplyv.

Kontrola činnosti plavidiel kratších ako 10 metrov, ktoré sú v súčasnosti oslobodené od povinnosti viesť lodný denník, nie je členskými štátmi riadne vykonávaná (napr. kontrola vzoriek pri vylodení). Napriek tomu, že v prípade plavidiel v Stredozemnom mori ide o viac ako v 80 % o malé plavidlá, táto téma sa v súčasnom nariadení nerieši primerane. S podobnými ťažkosťami sa stretli v iných morských oblastiach, aj keď v menšom rozsahu.

Verejnosť, ako aj väčšina zainteresovaných strán považuje kontrolné opatrenia v oblasti rekreačného rybolovu za nevyhnutné a ich nedostatok vníma ako prekážku rovnocenných podmienok.

Mnohé zainteresované strany vyjadrili obavy v súvislosti s kontrolou plnenia povinnosti vylodiť úlovky. Prevádzkovatelia majú osobitné obavy, pokiaľ ide o rovnocennosť podmienok, a snažia sa o obmedzenie každého dodatočného zaťaženia. Treba poznamenať, že hoci sa znenie nariadenia o kontrole zosúladilo s novou SRP prostredníctvom takzvaného nariadenia Omnibus, prevláda názor, že ustanovenia o kontrole plnenia povinnosti vylodiť úlovky nie sú primerané a že kontrola nových povinností (napr. kontrola využívania úlovkov druhov nedosahujúcich minimálnu ochrannú referenčnú veľkosť, ktoré nie sú určené na priamu ľudskú spotrebu) by mala byť primeranejšie riešená, aby sa zabránilo akýmkoľvek nedorozumeniam a pochybnostiam mnohých verejných a súkromných zainteresovaných strán.

Z hodnotenia takisto vyplynulo, že v prípade niektorých úloh nie sú jasné úlohy a povinnosti Komisie, EFCA a členských štátov, čo spôsobuje duplicitné vykonávanie podobných činností.

Priemyselní prevádzkovatelia a rybári, ktorí vyjadrili obavy, pokiaľ ide o prísnosť niektorých technických ustanovení, ktoré boli len ťažko realizovateľné (napr. postupy váženia, tolerancie, preprava, predbežné oznamovanie, lehoty na zasielanie záznamov o predaji).

Kultúra dodržiavania pravidiel

Dôležitým základným kameňom politiky kontroly je zvýšiť informovanosť medzi všetkými aktérmi zapojenými do všetkých činností týkajúcich sa rybolovu (výlov, spracovanie, distribúcia a marketing) o význame dodržiavania pravidiel SRP. Z hodnotenia vyplýva, že súčasný rámec prispel k budovaniu kultúry dodržiavania pravidiel medzi prevádzkovateľmi a členskými štátmi, čo zase viedlo k lepšiemu dodržiavaniu povinností v rámci SRP. Je však tiež jasné, že je ešte stále potrebné posilňovať dodržiavanie pravidiel SRP prostredníctvom komplexného a solídneho systému monitorovania a kontroly a zvyšovať informovanosť v odvetví o význame dodržiavania ochranných opatrení.

Účinnými nástrojmi sú špecifické kontrolné a inšpekčné programy a plány spoločného nasadenia, ktorých vykonávanie koordinuje agentúra EFCA. Zároveň sa zistilo, že sú výbornými nástrojmi na zlepšenie spolupráce a výmeny informácií medzi členskými štátmi. Činnosti súvisiace so zverejňovaním údajov a školenia vykonávané agentúrou EFCA boli mimoriadne cenné aj pri objasňovaní nových uplatniteľných pravidiel a zvyšovaní informovanosti prevádzkovateľov o otázkach ochrany.